Smještaj tri milijuna izbjeglica iz Sirije, Iraka i ostalih zemalja i dalje je prioritetno pitanje za turska tijela koja ulažu velike napore u osiguravanje primjerenog prihvata i životnih uvjeta. Tim se naporima pridonijelo i smanjenju broja Sirijaca koji nezakonito prelaze granicu.

Pojačana koordinacija i suradnja

Koordinator EU-a i dalje blisko surađuje sa svim relevantnim partnerima kako bi osigurao svakodnevno praćenje provedbe Izjave EU-a i Turske i Zajedničkog akcijskog plana za provedbu Izjave EU-a i Turske, koji je razrađen u suradnji s grčkim tijelima. Europsko vijeće podržalo je Zajednički akcijski plan na svojem sastanku u prosincu i pozvalo je Grčku i sve države članice da osiguraju njegovu provedbu. Od prethodnog izvješća posebni napori usmjereni su na ubrzavanje postupka azila, posebno drugostupanjskih postupaka, i na povećanje kapaciteta na otocima za zadržavanje migranata prije udaljavanja. Komisija je istodobno grčkim tijelima pružila potporu za koordinaciju, upravljanje, sigurnost i zaštitu na otocima, za unaprjeđenje objekata za prihvat i poboljšanje životnih uvjeta na otocima te za ubrzanje premještanja migranata upućenih u redoviti postupak azila, uključujući ugrožene skupine, u posebne objekte u kopnenom dijelu. Napori usmjereni na povećanje stope vraćanja podržani su provedbom Preporuke Komisije o učinkovitijoj provedbi vraćanja u okviru Direktive o vraćanju. Posebna se prednost davala mjerama za učinkovitu zaštitu ugroženih skupina, kao što je ponavljanje potrebe za imenovanjem službenika za zaštitu djece u prihvatnim objektima, među ostalim u svim žarišnim točkama za primanje djece.

Države članice trebale bi hitno i u dostatnoj mjeri zadovoljavati potrebe koje su utvrdili Europski potporni ured za azil i europska granična i obalna straža kako bi agencije EU-a mogle učinkovito podržati provedbu Izjave EU-a i Turske. To uključuje upućivanje službenika na dovoljno duga razdoblja i u skladu s danim uputama.

Međutim, još nisu uklonjeni glavni nedostaci utvrđeni u prošlom izvješću. Do 9. svibnja Europski potporni ured za azil rasporedio je u Grčku 101 usmenog prevoditelja i 100 stručnjaka iz država članica, od kojih je 99 raspoređeno u žarišne točke, a njih 85 su službenici za rješavanje predmeta. To znači da trenutačno nedostaje 50 stručnjaka. Europska granična i obalna straža rasporedila je 891 službenika u okviru zajedničke operacije Poseidon, uključujući 88 službenika za potporu ponovnom prihvatu u okviru provedbe Izjave. Za zajedničku operaciju Poseidon i program ponovnog prihvata u okviru Izjave EU-a i Turske do kraja lipnja nedostaje 13 stručnjaka, a od srpnja do sredine kolovoza 43 stručnjaka.

Broj službenika u skupini gostujućih službenika upućenih iz država članica koji su završili obuku u Europolu, a koji bi trebali pružati potporu tamo gdje je potrebna, nedavno se povećao na 278. Oni se raspoređuju svaka tri mjeseca postupkom rotacije u pet grčkih žarišnih točaka za obavljanje sekundarnih sigurnosnih provjera. Broj raspoređenih gostujućih službenika može se mijenjati iz tjedna u tjedan; trenutačno je u žarišnim točkama raspoređeno 15 gostujućih službenika. Nadalje, u Regionalnoj jedinici EU-a za posebne namjene u Pireju raspoređena su dva službenika za potrebe koordinacije.

Europska granična i obalna straža nastavila je surađivati s NATO-om u aktivnostima ranog upozoravanja i nadzora i razmjeni operativnih informacija s grčkom i turskom obalnom stražom. Turska obalna straža nastavila je aktivno patrolirati i sprječavati odlaske iz Turske. Nadalje, 29. travnja 2017. Turska je u svoj Zakon o strancima i međunarodnoj zaštiti uvela mjere za oduzimanje vozila koja se upotrebljavaju za krijumčarenje ljudima. Postoje dokazi da krijumčari zbog toga tek iz više pokušaja uspijevaju uspješno prevesti migrante preko Egejskog mora.

Inicijative informiranja

Sredinom svibnja 2017. uspješno je pokrenut višejezični internetski informativni portal „InfoMigrants.net” kako bi se potencijalni migranti u cijelom svijetu mogli obavijestiti o opasnostima i stanju stvari povezanima s migracijom.

Informacijske točke na otocima Hiosu i Lezbosu i dalje migrantima i tražiteljima azila pružaju informacije o njihovim pravima, obvezama i dostupnim mogućnostima, među ostalim u pogledu azila i vraćanja. Komisija je grčkoj Službi za prihvat i identifikaciju naglasila da je nužno uspostaviti takve informacijske točke u svim žarišnim točkama. Služba za prihvat i identifikaciju trenutačno osniva informacijsku točku na otoku Kosu. Osoblje tih informativnih točaka i svi pružatelji informacija na otocima slijede zajednički plan informiranja. Komisija je u suradnji s grčkim nadležnim tijelima, Europskim potpornim uredom za azil, Međunarodnom organizacijom za migracije i Visokim povjerenikom Ujedinjenih naroda za izbjeglice (UNHCR) nedavno dovršila informativne materijale za osobe koje nezakonito dolaze na grčke otoke. Relevantni informativni materijali dostavljeni su Službi za prihvat i identifikaciju za uporabu u žarišnim točkama.